钦定古今图书集成/理学汇编/学行典/第128卷 > 刘卲人物志 > 《效难》
## 钦定古今图书集成/理学汇编/学行典/第128卷 > 刘卲人物志 > 《效难》

盖知人之效有二难，有难知之难，有知之而无由得
效之难。何谓难知之难？人物精微，能神而明，其道甚
难，固难知之难也。是以众人之察，不能尽备，故各自
立度，以相观采，或相其形容，或候其动作，或揆其终
始，或揆其儗象，或推其细微，或恐其过误，或循其所
言，或稽其行事。八者游杂，故其得者少，所失者多。是
故必有草创信形之误，又有居止变化之谬。故其接
遇观人也，随行信名，失其中情。故浅美扬露，则以为
有异；深明沈漠，则以为空虚；分别妙理，则以为《离娄》；
口传甲乙，则以为义理；好说是非，则以为臧否；讲目
成名，则以为人物；平道政事，则以为国体。犹听有声
之类，名随其音。夫名非实，用之不效。故曰“名犹口进，
而实从事退。”中情之人，名不副实，用之有效，故名由
众退，而实从事章。此草创之常失也。故必待居止，然
后识之。故居视其所安，达视其所举，富视其所与，穷
视其所为，贫视其所取，然后乃能知贤否。此又已试，
非始相也。所以知质，未足以知其略。且天下之人不
可得皆与游处，或志“趣变易，随物而化，或未至而悬
欲，或已至而易顾，或穷约而力行，或得志而从欲，此
又居止之所失也。”由是论之，能两得其要，是难知之
难。何谓无由得效之难？上材已莫知，或所识者在幼
贱之中，未达而丧；或所识者未拔而先没；或曲高和
寡，唱不见赞；或身卑力微，言不见亮；或器非时，好不
见信贵；或不在其位，无由得拔；或在其位，以有所屈
迫。是以良材识真，万不一遇也。须识真在位识百不
一有也。以位势值可荐致之宜，十不一合也。或明足
识真，有所妨夺，不欲贡荐；或好贡荐而不能识真，是
故知与不知，相与分乱于总猥之中。实知者患于不
得达效，不知者亦自以为未识，所谓无由得效之难
也。故曰“知人之效有二难。”